पिता ने मोबाइल रिचार्ज के पैसे नहीं दिए तो किशोर घर से भागा
ओड़िशाके सुंदरगढ़ से भागे 14 वर्षीय किशोर को टाटानगर आरपीएफ टीम ने प्लेटफॉर्म नंबर-1 पर संदिग्ध हालत में घूमते पाया। जवान उसे लेकर आरपीएफ पोस्ट ले गए। बच्चे की वेशभूषा अच्छी देख आरपीएफ जवानों ने पूछताछ की, तो वह रोने लगा। बच्चे ने अपना नाम सरोज रजक (पता- गोपाल कपाली, सुंदरगढ़, ओड़िशा) बताया।
ओसी एमके सिंह के पूछने पर सरोज ने बताया- उसने अपने पापा से मोबाइल रिचार्ज कराने के लिए 50 रुपए मांगे थे। पापा के इनकार करने पर गुस्से में वह घर से भाग गया। ओसी के समझाने पर बच्चे ने पापा को बुलाने की बात कही। इसके बाद ओसी एमके सिंह ने सरोज के पिता को मोबाइल पर संपर्क कर पूरी बात बताई। रविवार देर रात सरोज के पिता टाटानगर पहुंचे और बेटे को लेकर घर लौट गए। सरोज के पिता ने आरपीएफ को धन्यवाद दिया। कहा- अगर उनके बेटे को आरपीएफ जवान नहीं मिलते, तो शायद वह गलत संगत में चला जाता।
hin_Deva hin_Deva hin_Deva